

**ПРИЛОЖЕНИЕ**

ИЗЯВЛЕНИЯ ЗА ПРОТОКОЛА НА СЪВЕТА,   
ПРЕДНАЗНАЧЕНИ ЗА ОБЩЕСТВЕНОСТТА

|  |  |
| --- | --- |
| **По точка 3 от списъка на точки Б**: | **Проект за заключения на представителите на правителствата на държавите членки, заседаващи в рамките на Съвета, относно презаселването посредством многостранни и национални схеми на 20 000 разселени лица, явно нуждаещи се от международна закрила** |

**ИЗЯВЛЕНИЕ НА ГЕРМАНИЯ И ФРАНЦИЯ**

„Франция и Германия са готови да поемат изцяло своята роля в областта на приемането на бежанци, които бягат от преследване, по-специално от Сирия, Ирак или Еритрея.

Въз основа на първоначалното предложение на Европейската комисия Франция ще приеме за период от 2 години 6 752 души, явно нуждаещи се от закрила, посредством механизма за преместване, и 2 375 души по програмата за презаселване. Германия ще приеме до 10 500 души по програмата за преместване за период от 2 години и 1 600 души по програмата за презаселване.

Франция и Германия подкрепят програмата за преместване, и по-специално припомнят, че солидарността и отговорността са тясно свързани помежду си. В това отношение специално се подчертава значението на следните договорени условия:

* Всички държави — членки на ЕС, които са засегнати от тези програми, участват в тях с цел да се постигне балансирано разпределение на усилията;
* Същевременно, когато решението относно преместването влезе в сила, следва да бъдат създадени т.нар. „горещи точки“, включващи национални структури за приемане (зони на изчакване), разположени в близост до точките на пристигане в държавите членки на първо влизане. В рамките на „горещите точки“ трябва да бъде установена координация за преместването между Регионалната работна група на ЕС (EURTF), оперативните експертни екипи и намиращите се на първа линия държави членки, като по този начин се създаде възможност за идентифициране и регистриране на мигрантите в базата данни Евродак, както и да се осъществи нужното разграничение между кандидатите за убежище, които бягат от преследване и които ще бъдат преместени в държавите членки, и незаконните мигранти, които не търсят убежище или чиято молба е била отхвърлена, които трябва да бъдат върнати в тяхната страна на произход;
* Европейската комисия и всички държави членки вземат всички мерки, за да се избегне вторично придвижване на преместените лица, а държавата членка на преместване незабавно приема обратно преместеното лице при поискване от друга държава членка.
* ЕС следва също така да продължи решителните действия срещу незаконната имиграция, включително чрез разбиване на мрежите на контрабандистите на хора и осигуряване връщането на незаконните имигранти в техните страни на произход;
* Посрещането на бежанците по програмите за презаселване и преместване следва да бъде осъществено в рамките на период от 2 години, за да се гарантира устойчивостта на тези операции.

Франция и Германия ще обърнат особено внимание на спазването на тези условия, които са от основно значение за търсения баланс между отговорността и солидарността, необходим за преодоляване на настоящата свързана с миграцията криза.“

**ИЗЯВЛЕНИЕ НА ДАНИЯ**

„Презаселването в Дания на около 500 бежанци през 2015 г. се основава на съществуваща национална схема за презаселване, която съдържа критерии и условия, договорени между Дания и ВКБООН. За евентуалното презаселване през 2016 г. на около 500 бежанци по съществуващата национална схема се изчаква резултатът от националните процедури за вземане на решение.“

**ИЗЯВЛЕНИЕ НА ОБЕДИНЕНОТО КРАЛСТВО**

„Презаселването в Обединеното кралство ще се осъществява в рамките на съществуващите национални схеми. Посоченият брой е изцяло индикативен, като се основава на настоящите разчети за дейността по презаселване. Това не е твърдо установена цел, тъй като някои схеми за презаселване се основават на нужди, а не на квоти.“

\*

\* \*

|  |  |
| --- | --- |
| **По точка 4 от списъка на точки Б**: | **Проект за резолюция на представителите на правителствата на държавите членки, заседаващи в рамките на Съвета, относно преместването от Гърция и Италия на 40 000 лица, които имат явна нужда от международна закрила** |

**ИЗЯВЛЕНИЕ НА АВСТРИЯ**

„Австрия подкрепя настоящата резолюция, но самата тя изпитва непропорционално силен натиск върху системата си за предоставяне на убежище. Поради това изключително трудно положение и несъразмерния ангажимент в областта на презаселването Австрия може да приеме лица, които явно се нуждаят от международна закрила, в контекста на преместване от Гърция и Италия само ако или когато тази сложна ситуация приключи.“

**ИЗЯВЛЕНИЕ НА ЧЕШКАТА РЕПУБЛИКА**

„Чешката република заявява, че предложената схема за преместване е временна, извънредна и участието на Чешката република в нея е доброволно. Предложената схема не следва да въвежда нов системен аспект на общата европейска система за убежище. Ако в бъдеще изобщо се обсъжда евентуална постоянна схема за преместване, тези обсъждания следва да се проведат само след задълбочена оценка на функционирането на предложената временна схема, в т.ч. аспектите на вторичното придвижване, въздействието върху преместените лица и държавите членки на преместване, както и на цялостната добавена стойност на общото функциониране на управлението на миграцията в ЕС. Спазването на принципа на пропорционалност трябва да бъде задълбочено проучено.

Чешката република счита, че изпълнението на решението на Съвета за създаване на временни мерки в областта на международната закрила в полза на Италия и Гърция следва да се ръководи от неделимостта на въпроса за солидарността и отговорността на държавите членки в областта на управлението на миграцията.

Във връзка с това Чешката република заявява още, че трансферите с цел преместване от Гърция и Италия зависят от осезаемите резултати, постигнати от тези отделни държави членки по отношение на регистрацията, идентификацията и снемането на пръстови отпечатъци на мигрантите, както и от напредъка по отношение на връщането на незаконните мигранти, които не отговарят на изискванията за международна закрила, включително с помощта по линия на прилагането на концепцията за „горещите точки“.

Накрая Чешката република заявява, че счита въпроса за вътрешната сигурност за решаваща част от управлението на миграцията в ЕС. Като се вземе предвид това, всички възможности, предвидени в решението на Съвета, следва да се използват в пълна степен при процедурата по преместване, включително проверки на място от служителите за връзка на държавите членки на преместване.“

**ИЗЯВЛЕНИЕ НА ГЕРМАНИЯ И ФРАНЦИЯ**

„Франция и Германия са готови да поемат изцяло своята роля в областта на приемането на бежанци, които бягат от преследване, по-специално от Сирия, Ирак или Еритрея.

Въз основа на първоначалното предложение на Европейската комисия Франция ще приеме за период от 2 години 6752 души, явно нуждаещи се от закрила, посредством механизма за преместване на лица, и 2375 души от програмата за презаселване. Германия ще приеме до 10 500 души по програмата за преместване за период от 2 години и 1 600 души по програмата за презаселване.

Франция и Германия подкрепят програмата за преместване, и по-специално припомнят, че солидарността и отговорността са тясно свързани помежду си. В това отношение специално се подчертава значението на следните договорени условия:

* Всички държави — членки на ЕС, които са засегнати от тези програми, участват в тях с цел да се постигне балансирано разпределение на усилията;
* Същевременно, когато решението относно преместването влезе в сила, следва да бъдат създадени т.нар. „горещи точки“, включващи националните структури за приемане (зони на изчакване), разположени в близост до точките на пристигане в държавите членки на първо влизане. В рамките на „горещите точки“ трябва да бъде установена координация за преместването между Регионалната работна група на ЕС (EURTF), оперативните експертни екипи и намиращите се на първа линия държави членки, като по този начин се създаде възможност за идентифициране и регистриране на мигрантите в базата данни Евродак, както и да се осъществи нужното разграничение между кандидатите за убежище, които бягат от преследване и които ще бъдат преместени в държавите членки, и незаконните мигранти, които не търсят убежище или чиято молба е била отхвърлена, които трябва да бъдат върнати в тяхната страна на произход;
* Европейската комисия и всички държави членки вземат всички мерки, за да се избегне вторично придвижване на преместените лица, а държавата членка на преместване незабавно приема обратно преместеното лице при поискване от друга държава членка.
* ЕС следва също така да продължи решителните действия срещу незаконната имиграция, включително като се разбиват мрежите на трафикантите на хора и се гарантира завръщането на незаконните имигранти в техните страни на произход;
* Посрещането на бежанците за програмите за презаселване и преместване следва да бъде осъществено в рамките на период от 2 години, така че да се гарантира устойчивостта на тези операции.

Франция и Германия ще обърнат особено внимание на спазването на тези условия, които са от основно значение за търсения баланс между отговорност и солидарност, необходим за преодоляване на настоящата миграционна криза.“

**ИЗЯВЛЕНИЕ НА ГЪРЦИЯ**

„Като припомня заключенията на Европейския съвет от 25—26 юни 2015 г., с оглед на засилването на вътрешната солидарност и отговорност във връзка с увеличаването на спешната помощ за държавите членки на първа линия по външните граници на Съюза, както и на активизирането на усилията си в тази област по отношение на държавите членки, приемащи най-голям брой бежанци и търсещи международна закрила лица, Гърция желае да уточни, че е обвързана от текста на *РЕШЕНИЕТО НА СЪВЕТА от 20 юли 2015 г. за установяване на временни мерки в областта на международната закрила в полза на Италия и Гърция* и *Резолюцията от юли 20 юли 2015 г. на представителите на правителствата на държавите членки, заседаващи в рамките на Съвета, относно преместването от Гърция и Италия на 40 000 лица, които имат явна нужда от международна закрила, заедно с приложението към нея,* във вида, в който са, без никакви резерви.

Гърция също така заявява, че изпълнението на *заключенията от 20 юли 2015 г. на представителите на правителствата на държавите членки, заседаващи в рамките на Съвета, относно презаселването посредством многостранни и национални схеми на 20 000 лица, явно нуждаещи се от международна закрила,* зависи от пълното и безусловно прилагане на *РЕШЕНИЕТО НА СЪВЕТА от 20 юли 2015 г. за установяване на временни мерки в областта на международната закрила в полза на Италия и Гърция* и *Резолюцията от 20 юли 2015 г. на представителите на правителствата на държавите членки, заседаващи в рамките на Съвета, относно преместването от Гърция и Италия на 40 000 лица, които имат явна нужда от международна закрила.*“

**ИЗЯВЛЕНИЕ НА НИДЕРЛАНДИЯ**

„Настоящият миграционен натиск върху Италия и Гърция изисква конкретна проява на солидарност от всички държави членки. Във връзка с това Нидерландия е готова да допринесе съществено за преместването от Италия и Гърция на лица, търсещи убежище, в съответствие с първоначалното предложение на Европейската комисия, като същевременно подчертава, че солидарността трябва да върви ръка за ръка с отговорността. Във връзка с това Нидерландия отдава особено значение на приноса на другите държави членки за механизма за преместване, както и на изпълнението на задълженията по линия на общата европейска система за убежище от страна на Италия и Гърция. Недостатъчните резултати по отношение на тези аспекти може да доведе до преразглеждане на заявения от Нидерландия ангажимент.“